Imtella' Novembru 11, 2021 - Aġġornata 11 Ta' Novembru, 2021 9:57am F'għadd ta' lokalitajiet f'Għawdex għamlu 'l fuq minn 90 millimetru xita f'anqas minn siegħa. Ilma, li s-soltu jinżel f'xahar sħiħ. Il-lokalità ta' Għajnsielem hija l-agħar li ntlaqtet mill-maltemp li ħakem dalgħodu. Il-maltempata qalila ħalliet 115.3 millimetru xita f'Għajnsielem. Fid-dawl ta' dan, is-sindku ta' Għajnsielem, Kevin Cauchi appella lill-pubbliku biex għalissa jevita li jgħaddi minn Pjazza tad-Dehra, Triq Wied Rgħajjes u minn Triq Ħamri. Huwa għamel dan l-appell fuq il-midja soċjali, filwaqt li ppubblika għadd ta' ritratti li juru l-karozzi jissieltu mal-ilmijiet fit-toroq t'Għajnsielem. Wara l-maltemp, għadd ta' residenti f'Għajnsielem ħarġu jagħtu daqqa t'id fit-toroq biex titnaddaf il-ħerba li ħalliet warajha x-xita. F'tal-anqas tliet lokalitajiet oħra Għawdxin għamel dulluvju ta' xita wkoll. Tkejlu 98 millimetru xita fix-Xewkija, 90 millimetru fis-Sannat u 89 millimetru fix-Xagħra. Kawża tal-maltemp, l-ilma li niżel mill-art u l-ħamrija, il-baħar biddel lewnu wkoll. F'Malta wkoll il-maltemp għaddej ġmielu. Filmat mibgħut lil tvm.com.mt juri x-xita qliel nieżla fiż-Żejtun. It-temp mistenni jaqleb għall-aħjar fil-ħin li ġej.